Pacta me Tanjania ma gimako ka timo abor ki dako pa lalega i kanica ne
P’Okelo P Patuda
Man myero obed pwony bot Acoli matek mada kit me jolo luwang dini ma patpat i lobowa kumkare ni, ma gibino ka nongo kuc kum peko ma obedo i kumwa, pien gingeyo ka gorowa me atiya kweda.
Acholi dong tye ki dini ma ori wa con dok gudoko gin kum Acholi i nge kare malac, ento inongo ni, i kare ni pol dini ma kitgi pe niango dano gitye ka ye donyogi i Acoli labong kwedo korgi ma tir me niang ka gin ludini ada nyo pe.
Tye dini ma gilwonge ni Born again pastor, meno pe tye dini ento sect dul ma yeke ki poke ki rek ngec i baibol ma gitiyo kwede me nongo lim.
Pol Pacta ni eni gin obedo lupoto kwan ma gunongo yo ma yot me bedo ka bwolo dano ki coko lim ki botgi labongo niang gin ma gitito i Baibol.
Jone giyube ki dwon malongo ma gicoko lok acoka me bito jo ma cwinygi yot ye lok ata labongo ninag tyene matir.
Lobo ma dong oywek loyo ki tim abor pa Pacta aye Kenya, Nigeria, Zimbabwe, ma gitiko makogi ki mon pa lulega i kanicaga ki la cabit.
Mogo kono bedo caden goba ki ngwete ni giromo wa cango two jonyo, ki goba ma nongo guyubo ki daktari bwami, ma giye ni lutwo jonyo mapol ma gipimo onongo gitye ki two jonyo ma gipimo con gucang ducu i nge lega pa pacta moni ni.
Acholi ma kumbedi myero oninag ni wan kaka cwec macon mada loyo pa pol dano me wi lobo lung, Lacwec keken aye ngeyo awene ma gicweyowa me bedo dano Acoli.
I kitwa, pe nonge tim bwolo, ngat ma otimo bal ma cik Acoli okwero, ka larok ci gitiyo kwede ki cik Acoli ka gicwalo dok tugi, kono ka bale dit ma pe romo aweka, ci giyiko i te lucoro
Pacta eni obedo ka timo abor ki dako pa ladit keya me Tanjania, ma cako kengogi ocake ki kit gaane i kin-gi ci okelo gungcwiny bot keya mukene ma bene bino ka lega i kanica ki laditgi, gin aye ocako kengo nyeri ki kit time ki dako pa ladit keya ni, nio ma gimakogi ma lawiny pa dako ki ckuleke pa laco tye piny i ot ken-gi, ki bene onongo tye dako mukene ma gitye ka ribo buto ki nyeke kacel.
Alego lotela Acoli me keto cik ma kwako dini manyen ma mito donyo i lobo Acoli, me keto dul ma gamo miti pa dini eno ki penyo pingo gimito bino ka cako dinigi i Acoli ma kun dong dini ma kwako miti ki tipo pa Acoli dong tye muromo. Kit pwony ango ma pat ma gibino kwede me laro tipo pa Acoli ma pe dini mukene ma romo larone ni.
Nying me Pacta oa ki i leb Latin ma gonye ni lakwat, nyo ngat ma cwalo romi i olet pascere, ma kumbedi dong lu kanica nyodo manyen tiyo kwede calo padigi.
Ngat ma onongo twero ki nying lacwec me tic ki ot pa lacwec me timo tic pa Catan ma gikwere i Buk Maleng, otimo bal ma kato bal pa dano ducu, ngat ni eni ka tye i lobo Acoli, ma otimo bal eno i kum Acoli, myero gipwod lumuko labongo kica nio wang ma pe dong romo timo bal do
mri_Latn sot_Latn luo_Latn luo_Latn wol_Latn luo_Latn luo_Latn pap_Latn bam_Latn luo_Latn luo_Latn mri_Latn luo_Latn luo_Latn luo_Latn